b'\n_START_ARTICLE_\nChristian L. Thuren\n_START_SECTION_\nVirke\n_START_PARAGRAPH_\nHan var s\xc3\xb8n af snedkermester Lauritz Thuren og hustru Susanne Marie (f\xc3\xb8dt Susanne Schr\xc3\xb8der). Han var oprindeligt murerl\xc3\xa6rling, men blev optaget p\xc3\xa5 Kunstakademiet i 1861 og fik som elev hos Johan Henrik Nebelong eksamen herfra i 1868 og den lille guldmedalje i 1874 for opgaven Lokale til et dramatisk Selskab. Han udstillede p\xc3\xa5 Charlottenborg 1874-92. Betydning for ham havde ogs\xc3\xa5 tegne- og kondukt\xc3\xb8rarbejdet hos Vilhelm Dahlerup og Ove Petersen p\xc3\xa5 Det Kongelige Teater._NEWLINE_I 1878 blev han ansat som bygningsinspekt\xc3\xb8r p\xc3\xa5 Frederiksberg, hvor han satte sig pr\xc3\xa6g p\xc3\xa5 den nye kommune. 1894 blev han titul\xc3\xa6r professor, og 1898 blev han Ridder af Dannebrog. Han er portr\xc3\xa6tteret af P.S. Kr\xc3\xb8yer 1898 (familieeje)._NEWLINE_Thuren oprettede Arkitekt, Professor Chr. L. Thurens Mindelegat, der uddeler legatportioner til f\xc3\xa6rdiguddannede arkitekter til foretagelse af en studierejse til Italien eller Gr\xc3\xa6kenland for at studere den antikke arkitektur._NEWLINE_Han blev gift 9. august 1872 i Helsing\xc3\xb8r med Emma Marie Magdalene Madsen (1847-1896), datter af restaurat\xc3\xb8r Frands Madsen og Sophie Marie Lindahl. S\xc3\xb8nnen Ejnar Thuren (1877-1936) var ligeledes arkitekt. Den \xc3\xa6ldre s\xc3\xb8n Hjalmar Thuren (1873-1912) var derimod musikforsker._NEWLINE_Thuren er begravet p\xc3\xa5 Frederiksberg \xc3\x86ldre Kirkeg\xc3\xa5rd.'